《石廊洞》
宋代·刘弇

君不见仙家三十六洞天，西南大半盘苍巅。此外元阳擅崭绝，大有石廊人喜传。

碧莲参差隅地涌，徙倚危梯飞螮蝀。阴阴洞户半空开，一缕联凹愁寄种。

万钧崔嵬挂礧石，吁可怪兮若飞动。天然湫面寻丈间，寒掬初悭媪神捧。

紫崖蒙茸瑶草秀，悬泉涓涓挹天酒。淑灵岂即乾坤私，窟宅宛是神仙旧。

飞鸟点影阳光回，游子履深惊殷雷。九夏三冬自回斡，雨旸寒燠争喧豗。

神物奄有似无谓，突兀古庙当岩隈。鼪鼯笑舞助怪变，落日愁绝松风哀。

瞰临一方殆天意，累露之疑此其是。仙乎仙乎胡不归，忍使秋燐泣阴鬼。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。